# Onkológia

Krvný transplantát
**Onkológia** (z gréckych slov *ογκος* tumor, zdurenie a *λόγος* veda) je odbor vnútorného lekárstva, ktorý sa zaoberá prevenciou, diagnostikou a nechirurgickou liečbou nádorových ochorení. Tento článok je o lekárskom odbore onkológia.

## Odbory onkológie

Na Slovensku sa môžu lekári špecializovať v štyroch atestačných odboroch zaoberajúcich sa terapiou nádorových ochorení:

* Klinická onkológia
* Radiačná onkológia
* Hematológia a transfuziológia
* Pediatrická hematológia a onkológia

* Žiarič
* CT prístroj
* CT snímka žalúdka

### Klinická onkológia

**Klinická onkológia** je medicínsky odbor zaoberajúci sa prevenciou, diagnostikou, liečbou a komplexnou podpornou liečbou pacientov s nádorovým ochorením.

### Radiačná onkológia

**Radiačná onkológia** je medicínsky odbor špecializovaný na teóriu a prax liečebnej aplikácie ionizujúceho žiarenia. Vychádza z vedeckých poznatkov rádiobiológie, rádiofyziky a radiačnej techniky, ktoré aplikuje v množstve chorobných stavov, predovšetkým pri zhubných nádoroch. Hlavnou náplňou odboru je liečba zhubných nádorov a niektorých nenádorových ochorení, predovšetkým s využitím ionizujúceho a neionizujúceho žiarenia. Vykonáva sa ako liečba samostatná alebo v kombinácii s inými liečebnými modalitami, najmä liečbou cytostatikami, hormonálnou, biologickou a podpornou liečbou.

### Hematológia a transfuziológia

**Hematológia a transfuziológia** je medicínsky odbor zaoberajúci sa prevenciou, diagnostikou a liečbou ochorení krvotvorby a podávaním transfúznych liekov.

### Pediatrická hematológia a onkológia

**Pediatrická hematológia a onkológia** je subšpecializácia medicínskeho odboru pediatria. Zaoberá sa diagnostikou, liečbou a prevenciou nádorových ochorení a ochorení krvotvorby v detskom veku.

### Ďalšie odbory starajúce o onkologických pacientov

#### Chirurgické odbory

Onkológia je odbor vnútorného lekárstva, preto nezahŕňa chirurgické výkony. Operačné riešenie nádorov sa vykonáva na indikáciu onkológa a chirurga zaoberajúceho sa príslušnou časťou tela:

* Gynekológia - nádory ženských pohlavných orgánov a prsníka
* Neurochirurgia - nádory mozgu a jeho obalov
* Ortopédia - nádory kostí a pohybového aparátu
* ORL a stomatochirurgia - nádory hlavy a krku
* Urológia - nádory obličiek, močových ciest a mužských pohlavných orgánov
* Všeobecná chirurgia - väčšina nádorov, hlavne nádory v oblasti brušnej a hrudnej dutiny

#### Paliatívna starostlivosť

Lekári z tohto odboru poskytujú podporu a starostlivosť pacientom, pri ktorých sa vyčerpali možnosti alebo dostupnosť liečby modernej medicíny. Cieľom je udržať čo najvyššiu kvalitu života chorého. Starostlivosť spočíva predovšetkým v symptomatickej liečbe ako účinné tíšenie bolesti, zabezpečenie dostatočnej výživy, riešenie obmedzujúcich komplikácií a v neposlednom rade aj v zabezpečení psychickej podpory a psychoterapie.

#### Dermatológia

Dermatológia sa zaoberá diagnostikou, liečbou a prevenciou kožných chorôb. Už tradične preto dermatológovia liečia aj kožné nádory, z ktorých najvýznamnejší je malígny melanóm.

## Etické problémy onkológie

V onkologickej praxi sa často objavujú etické otázky a dilemy. Napr .:

* rozsah informácií poskytnutých pacientovi o rozsahu, postupe a prognóze ochorenia,
* účasť pacienta v klinických štúdiách, zvlášť v konečnom štádiu ochorenia,
* ukončenie liečby, ktorá by bola potenciálne radikálna,
* resuscitácia chorého,
* Eutanázia.

## Onkologický vývoj a výskum na Slovensku

Výroba monoklonálnych protilátok pomocou hybridomové technológie
Onkologický výskum na Slovensku siaha do polovice 20-teho storočia. Aktuálne sa realizuje na viacerých pracoviskách Slovenskej akadémie vied - v Ústave experimentálnej onkológie, vo Virologickom ústave, v Ústave experimentálnej endokrinológie, v Ústave molekulárnej fyziológie a genetiky, ale aj vo viacerých akademických a klinických pracoviskách Univerzity Komenského v Bratislave a v Martine, Univerzity Pavla Jozefa Šafárika v Košiciach, v Národnom onkologickom ústave, v Onkologickom ústave sv. Alžbety a ďalších inštitúciách.

## Pozri aj

* Atestácia
* Biologická liečba
* Cytostatiká
* Chemoterapia
* Karnofského skóre
* Leukémia
* Lymfóm
* Nádor
* Rádioterapia
* Rakovina

## Iné projekty

CommonsWikislovník* Commons ponúka multimediálne súbory na tému **Onkológia Wikislovník ponúka heslo **Onkológia**

## Externé odkazy

* Liga proti rakovine
* Časopis Onkológia
* Slovenská onkologická spoločnosť
* Národné centrum zdravotníckych informácií
* Národný onkologický ústav
* Východoslovenský onkologický ústav
* Onkologický ústav sv. Alžbety

## Zdroj

*Tento článok je čiastočný alebo úplný preklad článku Onkologie na českej Wikipédii.*